2000D0728 — ET — 03.06.2003 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS, 10. november 2000, millega kehtestatakse ühenduse ökomärgise taotluse menetluslõiv ja aastamaks (teatavaks tehtud numbri K(2000) 3279 all) (EMPs kohaldatav tekst) (2000/728/EÜ) (EÜT L 293, 22.11.2000, p.18)

Muudetud:

Euroopa Liidu Teataja No page date ►M1 KOMISJONI OTSUS, 22. mai 2003, L 135 31 3.6.2003









▼B

KOMISJONI OTSUS,

10. november 2000,

millega kehtestatakse ühenduse ökomärgise taotluse menetluslõiv ja aastamaks

(teatavaks tehtud numbri K(2000) 3279 all)

(EMPs kohaldatav tekst)

(2000/728/EÜ)







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, eriti selle artikli 175 lõiget 1, võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1980/2000 ühenduse muudetud ökomärgise andmise süsteemi kohta, ( 1 ) eriti selle artiklit 12 ja V lisa, ning arvestades järgmist: (1) Määruse (EÜ) nr 1980/2000 artiklis 12 nähakse ette, et iga ökomärgise taotluse esitamisel tasutakse taotluse menetlemisega seotud lõiv ja ökomärgise kasutamise eest maksab taotleja aastamaksu. (2) Määruse (EÜ) nr 1980/2000 artiklis 12 nähakse ette, et taotluse menetluslõivu ja aastamaksu määra kehtestab komisjon kooskõlas kõnesoleva määruse V lisaga artiklis 17 ettenähtud korras. (3) Määruse (EÜ) nr 1980/2000 V lisas nähakse ette taotluse menetluslõivu alam- ja ülemmäära kindlaksmääramine ning taotluse menetluslõivu vähendamine vähemalt 25 % väikeste ja keskmise suurusega ettevõtete ( 2 ) ning arengumaade tootevalmistajate ja teenuseosutajate puhul. (4) Määruse (EÜ) nr 1980/2000 V lisas nähakse ette aastamaksu arvutamine ökomärgise saanud toote aastase müügimahu alusel ühenduses ning aastamaksu alam- ja ülemmäära kindlaksmääramine. (5) Määruse (EÜ) nr 1980/2000 V lisas nähakse ette aastamaksu vähendamine vähemalt 25 % väikeste ja keskmise suurusega ettevõtete ning arengumaade tootevalmistajate ja teenuseosutajate puhul. (6) Määruse (EÜ) nr 1980/2000 V lisas nähakse ette aastamaksu täiendav vähendamine taotlejatele, kes on juba saanud sertifikaadi EMASi või ISO 14001 alusel. (7) Määruse (EÜ) nr 1980/2000 V lisas nähakse ette ka võimalikud täiendavad maksuvähendused kõnesoleva määruse artiklis 17 ettenähtud korras. (8) Käesoleva otsusega ettenähtud meetmed on kooskõlas määruse (EÜ) nr 1980/2000 artikli 17 alusel loodud komitee arvamusega, ning arvestades järgmist: ON VASTU VÕTNUD KÄESOLEVA OTSUSE:







Artikkel 1

1. Ökomärgise saamiseks taotluse esitamisel tasutakse taotluse menetlemisega seotud lõiv.

2. Taotluse menetluslõivu alammäär on 300 eurot. Taotluse menetluslõivu ülemmäär on 1 300 eurot.

3. Väikeste ja keskmise suurusega ettevõtete ning arengumaade tootevalmistajate ja teenuseosutajate taotluste menetluslõivusid vähendatakse 25 % võrra. Mõlemad vähendamised on kumulatiivsed ja kohaldatavad ka taotluse menetluslõivu alam- ja ülemmäära suhtes.

Artikkel 2

1. Iga taotleja, kellele on antud ökomärgise kasutusõigus, tasub ökomärgise andnud pädevale asutusele ökomärgise kasutamise eest aastamaksu.

2. Maksustamisperiood algab taotlejale ökomärgise kasutusõiguse andmise kuupäevast.

3. Kui ökomärgis on antud tootele, mis kujutab endast kaupa, põhineb aastase müügimahu näitaja tehasehinnal. Teenuse puhul põhineb aastase müügimahu näitaja teenuse osutamise hinnal.

4. Aastamaks on 0,15 % ökomärgise saanud toote aastasest müügimahust ühenduses.

5. Aastamaksu alammäär on 500 eurot tooterühma ja taotleja kohta. Aastamaksu ülemmäär on 25 000 eurot tooterühma ja taotleja kohta.

6. Väikeste ja keskmise suurusega ettevõtete ning arengumaade tootevalmistajate ja teenuseosutajate aastamakse vähendatakse 25 % võrra. Mõlemad vähendamised on kumulatiivsed.

7. EMASis registreeritud ja/või ISO 14001 alusel sertifitseeritud taotlejate aastamaksu vähendatakse 15 % võrra. Selle vähendamise tingimus on, et taotleja selgesõnaliselt kohustub oma keskkonnapoliitikas tagama, et tema ökomärgisega toode vastab täielikult ökomärgise kriteeriumidele lepingu kehtivusaja jooksul ja et see kohustus on üksikasjaliste keskkonnaalaste eesmärkide vajalik osa. ISO 14001 alusel sertifitseeritud taotlejad peavad igal aastal tõendama selle kohustuse täitmist. EMASis registreeritud taotlejad edastavad oma igal aastal kontrollitud keskkonnaaruande koopia.

8. Iga liikmesriigi pädev asutus võib vähendada makse kuni 25 % võrra esimesele kolmele taotlejale, kellele on teatava tooterühma puhul antud ökomärgise kasutusõigus.

▼M1

8a. Juhul kui asjaomasele tootele on antud ka mõni muu ökomärgis kooskõlas ISO 14024 üldiste nõuetega, võib pädev asutus vähendada aastamaksu kuni 30 % võrra.

▼B

9. Kõik eespool mainitud vähendamised on kumulatiivsed ja kohaldatavad ka aastamaksu alam- ning ülemmäära suhtes, kuid nad ei või kokku ületada 50 %.

10. Juhul kui teatava toote valmistamiseks vajalike vahetoodete puhul on juba makstud aastamaksu, makstakse selle toote aastamaks vastavalt tema aastasele müügimahule, millest on lahutatud vahetoodete omahind.

Artikkel 3

Taotluse menetluslõivu ja aastamaksu hulka ei loeta katsetamise ja kontrollimisega seotud kulusid, mis taotluses esitatud toodete puhul võivad vajalikuks osutuda. Taotlejad maksavad niisugused katsetamise ja kontrollimisega seotud kulud ise.

Artikkel 4

Enne käesoleva otsuse jõustumist sõlmitud ökomärgise kasutuslepinguid võib kasutusloa omaniku taotlusel muuta, et arvesse võtta käesoleva otsuse sätteid.

Artikkel 5

Kui ühendus EÜ ökomärgistatavate toodete rühmi vastu võtab või neid uuesti läbi vaatab määruse (EÜ) nr 1980/2000 artiklis 6 sätestatud korras, võib see kaasa tuua käesoleva otsuse rakendamises muudatusi, millega määratakse kindlaks teatavate tooterühmade kulud ja lõivud. Need muudatused sätestatakse selgesõnaliselt asjakohase tooterühma ökoloogilisi kriteeriume kehtestavas otsuses.

Artikkel 6

Käesolevaga tunnistatakse kehtetuks komisjoni 13. mai 1993. aasta otsus 93/326/EMÜ, ( 3 ) millega kehtestatakse ühenduse ökomärgisega seotud kulude ja lõivude kindlaksmääramise soovituslikud juhendid.

Artikkel 7

Komisjon võib kahe aasta jooksul kontrollida ja hinnata käesoleva otsuse rakendamist ja vajaduse korral teha ettepanekuid selle kohandamiseks.

Artikkel 8

Käesolev otsus on adresseeritud liikmesriikidele.